CELEX: 32008D0709
Language: lv
Date: 2008-03-11 00:00:00
Title: 2008/709/EK: Komisijas Lēmums ( 2008. gada 11. marts ) par valsts atbalstu, ko Beļģija paredz piešķirt uzņēmumam Volvo Cars Gent (C 35/07 (ex N 256/07)) (izziņots ar dokumenta numuru K(2008) 832) (Dokuments attiecas uz EEZ)

3.9.2008   
            
            
               LV
            
            
               Eiropas Savienības Oficiālais Vēstnesis
            
            
               L 236/45
            
         
      KOMISIJAS LĒMUMS
   
   (2008. gada 11. marts)
   par valsts atbalstu, ko Beļģija paredz piešķirt uzņēmumam Volvo Cars Gent (C 35/07 (ex N 256/07))
   (izziņots ar dokumenta numuru K(2008) 832)
   (Autentisks ir tikai teksts holandiešu un franču valodā)
   (Dokuments attiecas uz EEZ)
   (2008/709/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu un jo īpaši tā 88. panta 2. punkta pirmo daļu,
   ņemot vērā Eiropas Ekonomikas zonas līgumu un jo īpaši tā 62. panta 1. punkta a) apakšpunktu,
   pēc tam, kad ieinteresētās personas aicinātas iesniegt savus apsvērumus atbilstīgi minētajiem pantiem (1),
   tā kā:
   I.   PROCEDŪRA
   
               (1)
            
            
               Par mācību atbalsta piešķiršanas projektu Volvo automobiļu ražošanas rūpnīcai Ģentē (Volvo Cars Gent, turpmāk tekstā – “VCG”) Komisijai paziņoja ar 2007. gada 4. maija vēstuli. Sanāksme ar Komisijas dienestiem notika 2007. gada 31. maijā. Pēc šīs sanāksmes Beļģija 2007. gada 6. jūlija vēstulē sniedza papildu informāciju.
            
         
               (2)
            
            
               Komisija ar 2007. gada 12. septembra vēstuli informēja Beļģiju par lēmumu uzsākt Līguma 88. panta 2. punktā paredzēto procedūru attiecībā uz šo atbalstu (turpmāk tekstā – “lēmums uzsākt procedūru”).
            
         
               (3)
            
            
               Lēmums uzsākt procedūru tika publicēts Eiropas Savienības Oficiālajā Vēstnesī
                   (2). Komisija uzaicināja ieinteresētās personas iesniegt savus apsvērumus. Komisija nesaņēma nevienu apsvērumu.
            
         
               (4)
            
            
               Beļģija uz lēmumu uzsākt procedūru atbildēja ar 2007. gada 15. oktobra vēstuli. Beļģijas iestādes, atbalsta saņēmējs un Komisija tikās sanāksmē 2007. gada 23. oktobrī, kuras laikā Komisijai tika iesniegti dokumenti. Beļģija 2007. gada 23. novembra vēstulē papildināja sniegto informāciju. Komisija 2007. gada 21. decembra vēstulē lūdza precizējumus, un Beļģija uz šo vēstuli atbildēja ar 2008. gada 8., 15. un 16. janvāra vēstulēm.
            
         II.   2007. GADA 4. MAIJĀ PAZIŅOTĀ PROJEKTA APRAKSTS
   
               (5)
            
            
               Atbalsta saņēmējs būtu VCG. Šajā uzņēmumā, kas kopš 1999. gada pieder uzņēmumam Ford Motor Company (turpmāk tekstā – “FMC”), strādā 5 000 darbinieki. Atbalstītā mācību programma aptver laikposmu no 2006. gada septembra līdz 2009. gada septembrim un ir daļēji saistīta ar jaunās ražošanas platformas – EUCD Eiropas platformas – ieviešanu, kas FMC iekšienē ir standarts vidēja lieluma automašīnu ražošanai (automašīnu tirgus C un D segments). Ieguldījumi pamatlīdzekļos saistībā ar šo platformu sasniegs 26,3 miljonus euro. Pateicoties šai platformai, rūpnīcā varēs ražot ne tikai automašīnas ar Volvo zīmolu, bet arī Ford un Jaguar zīmolu automašīnu modeļus. Rūpnīcas elastīguma uzlabošana ļaus nostiprināt Ford darbību Ģentē un saglabāt darba vietas.
            
         
               (6)
            
            
               2007. gada 4. maija paziņojumā norādītas mācību izmaksas aptuveni 37 miljonu euro apmērā. Tā kā Komisijas 2001. gada 12. janvāra Regulā (EK) Nr. 68/2001 par EK līguma 87. un 88. panta piemērošanu mācību atbalstam (3) noteikta apmācāmā personāla attiecināmo izmaksu maksimāla robeža, kas ir vienāda ar citu attiecināmo izmaksu summu, Beļģijas paziņotās attiecināmās izmaksas ir noteiktas 19 miljonu euro apmērā. Ģente atrodas reģionā, kuram netiek piešķirts atbalsts, tādējādi atbalsta maksimālā intensitāte ir 50 % vispārējo mācību pasākumiem un 25 % speciālo mācību pasākumiem. Saskaņā ar 2007. gada 4. maija paziņojumu Flandrijas reģions (Vlaams Gewest) plāno piešķirt atbalstu 6 018 558,91 euro apmērā ad hoc atbalsta veidā.
            
         
               (7)
            
            
               Paziņojumā, kas nosūtīts 2007. gada 4. maijā, norādīts, ka mācību programma ir dalīta piecos moduļos, no kuriem pēdējie divi ir neliela apjoma:
               
                           —
                        
                        
                           1. modulis: darbaspēka pastiprināšana (attiecināmās izmaksas 4,3 miljonu euro apmērā, no kuriem 3,1 miljons euro vispārējām mācībām (4) un 1,2 miljoni euro speciālajām mācībām, un atbalsts 1,8 miljonu euro apmērā). Šis modulis paredz sniegt VCG darbiniekiem pamata tehniskās zināšanas. Galvenie mācību priekšmeti ir pneimatika, robotika, programmējamās vadības loģika, elektrība un elektronika, izmaksu pārvaldība, sociālās prasmes, pārvaldes tehnikas, virsbūve, krāsošana un automobiļu rūpniecībai specifiskas programmatūras,
                        
                     
                           —
                        
                        
                           2. modulis: tehniskās un tehnoloģiskās mācības – teorētiskā daļa (attiecināmās izmaksas 1,7 miljonu euro apmērā – pilnībā vispārējas mācības – un atbalsts 0,85 miljonu euro apmērā). Šā moduļa mērķis ir padziļināt darbinieku zināšanas un kompetences vairākās tehnikas un tehnoloģijas jomās, kas saistītas ar platformu. Galvenokārt apgūstamie mācību priekšmeti ir robotika un ražošanas roboti, programmējamās vadības loģika un mērīšanas metodes, izmantojot kameras,
                        
                     
                           —
                        
                        
                           3. modulis: mācības, kā īstenot praksē – praktiskā daļa (attiecināmās izmaksas 12,9 miljonu euro apmērā – pilnībā speciālas mācības – un atbalsts 3,2 miljonu euro apmērā). Šā moduļa mērķis ir mācīt, kā teorētiskās zināšanas piemērot specifiskajā darba vidē un ražošanas apstākļos. Mērķis ir palielināt kompetences, kas darbiniekiem jāpielieto, lai pilnībā izmantotu EUCD platformas potenciālu,
                        
                     
                           —
                        
                        
                           4. modulis: izmaiņas, kas jāveic pārvaldībā, un darbības, lai palielinātu mācību programmu un pāreju uz EUCD (attiecināmās izmaksas 0,2 miljonu euro apmērā, pilnībā vispārējas mācības, un atbalsts 0,1 miljona euro apmērā). Šis modulis ietver pārvaldības mācības,
                        
                     
                           —
                        
                        
                           5. modulis: mācības ANDON/DAISSY (attiecināmās izmaksas 0,02 miljonu euro apmērā, pilnībā vispārējas mācības, un atbalsts 0,01 miljona euro apmērā). Šis mācību modulis attiecas uz kvalitātes kontroli.
                        
                     
         
               (8)
            
            
               Beļģija paziņojumā norāda, ka mācības sniedzas tālāk ar uzņēmuma tūlītējām vajadzībām. Komisija aicināja Beļģijas iestādes precizēt šo punktu, un Beļģija 2007. gada 6. jūlija vēstulē precizēja, ka mācību programmas 1. un 4. modulis tiktu īstenots arī tad, ja netiktu piešķirts atbalsts. Savukārt 2., 3. un 5. modulis ir papildu mācības, kas kļuva iespējamas, pateicoties atbalstam. Beļģija tomēr nesniedza nevienu precīzu paskaidrojumu, kas pamatotu šos apgalvojumus.
            
         III.   PROCEDŪRAS UZSĀKŠANAS IEMESLI
   
               (9)
            
            
               Komisija lēmumā uzsākt procedūru atzīmēja, ka atbalsta nepieciešamība ir vispārējs saderības kritērijs. Jo īpaši attiecībā uz saderīgumu saskaņā ar Līguma 87. panta 3. punkta a) apakšpunktu atbalsts nav vērsts uz saimnieciskās darbības attīstības “veicināšanu”, ja uzņēmums būtu veicis atbalstāmās darbības jebkurā gadījumā, un pat bez atbalsta saņemšanas.
            
         
               (10)
            
            
               
                  VCG paredzētās mācību programmas atbalsta veicinošā ietekme tiek apšaubīta, jo tiklīdz uzņēmums ir pieņēmis lēmumu ieviest EUCD platformu, tam ir jāuzņemas mācību izdevumi, lai īstenotu šo komerclēmumu. Jaunas ražošanas platformas ieviešana ir normāla parādība, kas vajadzīga, lai paaugstinātu elastīgumu un produktivitāti un tādejādi saglabātu konkurētspēju. Lai varētu efektīvi izmantot jaunu ražošanas platformu, darbinieki jāapmāca strādāt ar jaunajām tehniskajām un darba metodēm, kuras ir jāievieš. Tādejādi mācību izmaksas, kas saistītas ar jaunas ražošanas līnijas ieviešanu, automašīnu ražotājiem parasti rodas vienīgi tirgus daļas saglabāšanai. Tādejādi ir stipri iespējams, ka jebkurā gadījumā, un jo īpaši bez atbalsta saņemšanas, VCG būtu uzsācis daļu attiecīgo mācību. Šķiet, ka šādi rīkojas arī lielākā daļa nozares konkurentu. Tā kā šķiet, ka 2., 3. un 5. moduļa saturs ir tieši saistīts ar jaunās platformas ieviešanu un šķiet nepieciešams tā izmantošanai, Komisija apšauba Beļģijas apgalvojumus par to, ka šie moduļi netiktu īstenoti, ja netiktu sniegts atbalsts.
            
         IV.   IEINTERESĒTO PERSONU APSVĒRUMI
   
               (11)
            
            
               Neviena ieinteresētā persona nav izteikusi savus apsvērumus pēc procedūras uzsākšanas lēmuma publicēšanas Oficiālajā Vēstnesī.
            
         V.   BEĻĢIJAS IZTEIKTIE APSVĒRUMI
   
               (12)
            
            
               Pēc procedūras uzsākšanas Beļģija ievērojami pārskatīja faktu izklāstu. Beļģija turpmāk atzīst, ka liela daļa mācību programmas tiktu īstenota jebkurā gadījumā, pat ja netiktu saņemts atbalsts, jo šīs mācības ir nepieciešamas, lai izmantotu jauno platformu. Tomēr tā uzskata, ka dažas programmas daļas nav saistītas ar platformas ieviešanu un ka citas daļas ir saistītas, bet atbalsts ļauj uzņēmumam Volvo Car Gent apmācīt savu personālu vairāk nekā tas nepieciešams tikai, lai izmantotu platformu.
            
         
               (13)
            
            
               Beļģija piekrīt atbalstīt tikai tos uzdevumus, kuriem atbalsts ir nepieciešams, un līdz ar to ievērojami samazināja attiecināmās izmaksas, kas tiks finansētas.
            
         
               (14)
            
            
               Tabulā ir salīdzināti attiecināmie izdevumi, kas norādīti sākotnējā paziņojumā, un izdevumi, kurus Beļģija paredz atbalstīt turpmāk.
               
                           (miljoni EUR)
                        
                     
                            
                        
                        
                           2007. gada 4. maija paziņojums
                        
                        
                           Pēc procedūras uzsākšanas (5)
                           
                        
                     
                           Vispārējās mācības
                        
                        
                           Speciālās mācības
                        
                        
                           Vispārējās mācības
                        
                        
                           Speciālās mācības
                        
                     
                           1. modulis
                        
                        
                           3,1
                        
                        
                           1,2
                        
                        
                           3,1
                        
                        
                           1,2
                        
                     
                           2. modulis
                        
                        
                           1,7
                        
                        
                            
                        
                        
                           0,2
                        
                        
                            
                        
                     
                           3. modulis
                        
                        
                            
                        
                        
                           12,9
                        
                        
                            
                        
                        
                           6,1
                        
                     
                           4. modulis
                        
                        
                           0,2
                        
                        
                            
                        
                        
                           0,1
                        
                        
                            
                        
                     
                           5. modulis
                        
                        
                           0,02
                        
                        
                            
                        
                        
                           0,02
                        
                        
                            
                        
                     
                           Kopā
                        
                        
                           4,97
                        
                        
                           14,12
                        
                        
                           3,4
                        
                        
                           7,35
                        
                     
                           Atbalsta apjoms
                        
                        
                           6,02
                        
                        
                           3,54
                        
                     
         
               (15)
            
            
               Attiecībā uz 1. moduli Beļģija tāpat kā jau 2007. gada 4. maija paziņojumā apstiprina, ka tā saturs nav saistīts ar jaunās ražošanas platformas ieviešanu un nav nepieciešams platformas izmantošanai. Šis modulis paredz sniegt pamata mācības par vispārējiem tematiem un paredz paaugstināt darbinieku kvalifikāciju. Beļģija uzskata, ka tas skaidri ir redzams mācību satura aprakstā. Lai arī arodbiedrības pieprasa šāda veida mācības, jo tās uzlabo darbinieku situāciju darba tirgū, vairāki faktori ietekmē to, ka VCG neīstenotu šo mācību programmas daļu, ja netiktu saņemts atbalsts. Pirmkārt, pēdējo gadu laikā tika rīkotas vairākas šāda veida mācības, jo darbā tika pieņemts liels skaits jaunu darbinieku, bet jaunu darbinieku pieplūdums ir praktiski apstājies (6), un liela daļa esošo darbinieku jau ir saņēmusi līdzīgu apmācību. Otrkārt, uzņēmums ir novērojis, ka augsti kvalificēti darbinieki atstāj uzņēmumu. Precīzāk – Ģentes reģionā esošie uzņēmumu, kuri meklē līdzīgas kvalifikācijas darbiniekus, aktīvi pieņem darbā VCG darbiniekus (7), un ņemot vērā attiecīgo mācību vispārējo raksturu, tās palielinātu iespēju, ka tie darbinieki, kuri ir izmantojuši šīs mācības, dotos prom no uzņēmuma. Visbeidzot, šīs pamatkvalifikācijas ir plašāk pieejamas darba tirgū, kopš tehniskajās skolās ir ieviestas un VDAB (Flandrijas nodarbinātības birojs) ir izveidojis mācību programmas šajās jomās.
            
         
               (16)
            
            
               Attiecībā uz 2. moduli Beļģija tāpat kā jau 2007. gada 4. maija paziņojumā apgalvo, ka tas attiecas uz tehniskiem un tehnoloģijas jautājumiem saistībā ar jauno ražošanas platformu. Beļģija apstiprina, ka lielākā daļa paredzēto mācību stundu ir nepieciešama, lai apgūtu jaunās platformas izmantošanu, un tās tiktu īstenotas jebkurā gadījumā. Tomēr viena daļa stundu pārsniedz EUCD platformas izmantošanai nepieciešamo līmeni (8). Precīzāk – pateicoties atbalstam, VCG piekrīt nodrošināt lielāku stundu skaitu nekā nepieciešams un to pamatotu no ekonomiskā viedokļa, jo netiek saņemtas subsīdijas. Beļģija ir sniegusi sīki izklāstītu informāciju par VCG sniegtajām papildu mācību stundām, pateicoties atbalstam (9).
            
         
               (17)
            
            
               Attiecībā uz 3. moduli Beļģija tāpat kā jau 2007. gada 4. maija paziņojumā apstiprina, ka moduļa saturs ir pilnībā saistīts ar EUCD platformu. Ņemot vērā procedūras uzsākšanas lēmumā izteiktās šaubas, Beļģija atzīst, ka liela daļa paredzēto mācību stundu ir nepieciešama, lai izmantotu jauno platformu, un šīs stundas tiktu nodrošinātas jebkurā gadījumā, pat ja netiktu saņemts atbalsts. Beļģija tomēr izskaidro, ka pateicoties Flandrijas iestāžu sniegtajam atbalstam, VCG piekrīt sniegt ievērojami lielāku mācību stundu skaitu. Tādejādi uzņēmums apmācīs vairāk darbinieku, un daži kursi, kas racionālas izmaksu pārvaldības dēļ būtu pieejami tikai pieredzējušajiem darbiniekiem, būs pieejami arī jaunajiem darbiniekiem. Lai apmācītu nesen pieņemtos darbiniekus, ir jārīko papildu kursi, kā arī jāpalielina citu kursu ilgums un jāpaplašina to saturs (10). Turklāt jaunie darbinieki vēl nav pierādījuši savas spējas uztvert šīs jaunās zināšanas, un mācību veiksmīga rezultāta iespējas ir nelielas. Rūpējoties par izmaksu racionālu pārvaldību, VCG šīs mācības būtu paredzējis pieredzējušākiem darbiniekiem, kuri jau ir piedalījušies līdzīgās mācībās. Tātad mācību ilgums un izmaksas būtu ievērojami mazākas. Daži kursi tiktu vienkāršoti, citi pilnībā atcelti.
            
         
               (18)
            
            
               Attiecībā uz 4. moduli Beļģija tāpat kā jau 2007. gada 4. maija paziņojumā apstiprina, ka šis modulis attiecas uz izmaiņām, kas veicamas pārvaldībā un darbībā, un ka tas ir vispārēja rakstura. Beļģija precizē, ka noteiktu skaitu mācību stundu VCG būtu organizējis jebkurā gadījumā, pat ja netiktu saņemts atbalsts, jo tās uzlabotu darbinieku elastīgumu un efektivitāti un veicinātu EUCD platformas ieviešanas ilgstpējīgus panākumus (11). Savukārt reālie ieguvumi, ko nodrošinātu atlikušās mācību stundas, nav pietiekami, lai attaisnotu attiecīgos izdevumus, un tādejādi šīs stundas netiktu īstenotas, ja netiktu saņemts atbalsts.
            
         
               (19)
            
            
               Attiecībā uz 5. moduli Beļģija paskaidro, ka tas attiecas uz kvalitātes kontroles metožu apguvi. Šīs nodarbības nav nepieciešamas platformas un citu ražošanas iekārtu izmantošanai un tiks organizētas tikai atbalsta piešķiršanas gadījumā.
            
         
               (20)
            
            
               Ņemot vērā šīs izmaiņas, Beļģija oficiāli informēja Komisija par to, ka piekrīt atbalstīt tikai tos mācību pasākumus, kuriem atbalsts ir nepieciešams, un tādejādi paredz piešķirt tikai 3,5 miljonus euro sākotnēji paziņoto sešu miljonu euro vietā.
            
         VI.   ATBALSTA NOVĒRTĒJUMS
   
               (21)
            
            
               Komisija atzīmē, ka Beļģija ir būtiski grozījusi tās paziņojumu pēc procedūras uzsākšanas lēmuma pieņemšanas. Beļģija 2008. gada 16. janvāra vēstulē precīzāk apstiprināja, ka tai bija nolūks piešķirt mācību atbalstu tikai 3 538 580,57 euro apmērā 2007. gada 4. maija paziņojumā paredzēto 6 018 558,91 euro vietā. Tādejādi samazinātais atbalsta apjoms balstās uz samazinātajiem attiecināmiem izdevumiem, kas aprakstīti Beļģijas iestāžu 2008. gada 15. janvāra vēstulē. Tātad šajā lēmumā Komisija izvērtēs šo atbalstu 3 538 580,57 euro apmērā, kas balstās uz samazinātajiem attiecināmiem izdevumiem.
            
         
               (22)
            
            
               Komisija lēmumā par procedūras uzsākšanu secināja, ka subsīdijas piešķiršana VCG veido valsts atbalstu Līguma 87. panta 1. punkta nozīmē. Beļģija šo secinājumu neapstrīdēja.
            
         
               (23)
            
            
               Komisija lēmumā par procedūras uzsākšanu norādīja, ka uz atbalstiem, kas lielāki nekā viens miljons euro, neattiecas Regulā (EK) Nr. 68/2001 paredzētais atbrīvojums un tie izvērtējami, pamatojoties uz Līguma 87. panta 3. punkta c) apakšpunktu. Komisija tomēr pēc analoģijas piemēro tos pašus galvenos principus, kas minēti Regulā (EK) Nr. 68/2001. Tas jo īpaši attiecas uz regulā minēto citu atbrīvojuma formālo nosacījumu ievērošanas pārbaudi, bet Komisijai neaprobežoties tikai ar šo vienkāršo pārbaudi.
            
         
               (24)
            
            
               Beļģijas iestādes nav apstrīdējušas iepriekš minētos secinājumus, kurus piemēro, ja atbalsts, pat samazināts, pārsniedz vienu miljonu euro.
            
         
               (25)
            
            
               Komisija lēmumā par procedūras uzsākšanu norādīja, ka paziņotais atbalsts, šķiet, atbilst Regulas (EK) Nr. 68/2001 4. pantā minētajiem formālajiem nosacījumiem. Neviens jauns elements, kas varētu ietekmēt sākotnējo novērtējumu, nav iesniegts. Komisija atzīmē, ka šis novērtējums attiecas uz samazināto atbalstu, jo šis atbalsts balstās uz daļu attiecināmo izdevumu, kas paziņoti 2007. gada 4. maijā un kas lēmumā par procedūras uzsākšanu tika uzskatīti par pieņemamiem. Turklāt Beļģija nav mainījusi atbalsta intensitāti, proti, 50 % vispārējo mācību pasākumiem un 25 % speciālo mācību pasākumiem.
            
         
               (26)
            
            
               Kā jau tika norādīts iepriekš, lēmumā par procedūras uzsākšanu vienīgās šaubas tika izteiktas par paredzētā atbalsta nepieciešamību, jo īpaši par tām mācību programmas daļām, kuras ir saistītas ar jauno ieguldījumu – EUCD ražošanas platformu – un ir nepieciešamas tās izmantošanai.
            
         
               (27)
            
            
               Komisija norāda, ka Beļģija ir piekritusi principam, saskaņā ar kuru atbalstīt var tikai tos mācību pasākumus, ko uzņēmumi nebūtu veikuši, ja netiktu piešķirts atbalsts.
            
         
               (28)
            
            
               Lai īstenotu šo principu, Beļģija atdalīja pasākumus, ko VCG būtu veicis jebkurā gadījumā, jo tie ir nepieciešami jaunās platformas izmantošanai, un pasākumus, kas attiecas uz mērķiem, “kurus nav iespējams sasniegt ar tirgus spēkiem vien” (12), jo šie pasākumi pārsniedz vajadzības un VCG gūtais labums no šiem pasākumiem nav pietiekams, lai līdzsvarotu radušās izmaksas. Komisija analizēja Beļģijas sniegtos paskaidrojumus, kuru kopsavilkums izklāstīts šā lēmuma 15.–19. apsvērumā. Īsumā Beļģija apstiprina, ka lieli attiecināmie izdevumi, kas saistīti ar programmas 1. un 3. moduli, netiktu veikti, ja netiktu piešķirts atbalsts. Komisija piekrīt, ka 1. modulis acīmredzami nav saistīts ar jauno platformu. Tas nav nepieciešams, lai varētu izmantot platformu. Tā kā šie mācību pasākumiem ir drīzāk vispārējs raksturs un pastāv faktoru kopums, kas VCG atturētu no to veikšanas, Komisija uzskata, ka ir ļoti iespējams, ka 1. modulis netiktu organizēts, ja netiktu piešķirts atbalsts. Attiecībā uz 3. moduli Beļģija ir izslēgusi mācību izdevumus, kas, pamatojoties uz pagātnē konstatēto saistībā ar līdzīgiem ieguldījumiem, ir nepieciešami, lai izmantotu jauno platformu, un attiecināmos izdevumus ir noteikusi tikai mācību pasākumiem, kas pārsniedz vajadzīgo.
            
         
               (29)
            
            
               Tādējādi Komisija uzskata, ka Beļģija ir pareizi noteikusi mācību pasākumus, kas netiktu veikti bez valsts atbalsta. Tā kā Beļģija paredz atbalstīt tikai šāda veida pasākumus un nepiešķirt atbalstu mācībām, kuras VCG būtu rīkojis jebkurā gadījumā, Komisija secina, ka atbilstīgi Regulas (EK) Nr. 68/2001 10. apsvērumā minētajam mērķim atbalsts “palielina kvalificētu darbinieku kopumu, no kura var izvēlēties citi uzņēmumi”, un ka tādejādi saskaņā ar Līguma 87. panta 3. punkta c) apakšpunktā paredzēto nosacījumu atbalsts “veicina konkrētu saimniecisko darbību vai konkrētu tautsaimniecības jomu attīstību”.
            
         VII.   SECINĀJUMS
   
               (30)
            
            
               Ņemot vērā iepriekš minētos apsvērumus, Komisija secina, ka atbalsts ir saderīgs ar kopējo tirgu,
            
         IR PIEŅĒMUSI ŠO LĒMUMU.
   1. pants
   Valsts atbalsts 3 538 580,57 euro apmērā, ko Beļģija paredz piešķirt uzņēmumam Volvo Cars Gent ir saderīgs ar kopējo tirgu.
   Tātad ir atļauts piešķirt atbalstu 3 538 580,57 euro apmērā.
   2. pants
   Šis lēmums ir adresēts Beļģijas Karalistei.
   
      Briselē, 2008. gada 11. martā
      
         
            Komisijas vārdā —
         
            Komisijas locekle
         
         Neelie KROES
         
      
   
   
      (1)  OV C 265, 7.11.2007., 21. lpp.
   
      (2)  Skatīt 1. zemsvītras piezīmi.
   
      (3)  OV L 10, 13.1.2001., 20. lpp.
   
      (4)  Regulā (EK) Nr. 68/2001 veikts nošķīrums starp vispārējām mācībām (kas sniedz kvalifikāciju, kas lielā mērā ir izmantojama citos uzņēmumos vai citās darba nozarēs) un speciālajām mācībām (kuru mācību priekšmets ir tieši un galvenokārt izmantojams un kas sniedz kvalifikāciju, kas galvenokārt izmantojama darbinieka pašreizējā vai nākamajā amatā atbalsta saņēmējā uzņēmumā un kas nav plaši izmantojama citos uzņēmumos vai citās darba nozarēs, vai ir izmantojama tikai ierobežoti). Atbalsta atļautā intensitāte ir lielāka vispārējo mācību pasākumiem nekā speciālo mācību pasākumiem (būtībā tā ir attiecīgi 50 % un 25 %).
   
      (5)  Beļģijas iestāžu 2008. gada 15. janvāra vēstule.
   
      (6)  VCG nodarbināto darbinieku skaits palielinājās laikposmā no 2002. līdz 2005. gadam, pieaugot no 3 999 darbiniekiem līdz 5 299, pēc tam samazinoties līdz 4 929 darbiniekiem 2006. gadā un 4 800 darbiniekiem 2007. gadā.
   
      (7)  Darbiniekus, kuri dodas prom no uzņēmuma, galvenokārt pieņem darbā šie trīs uzņēmumi, kuri atrodas attiecīgajā reģionā: Volvo Trucks, Arcelor un Eandis/Electrabel.
   
      (8)  Nepieciešamās mācības ir noteiktas, pamatojoties uz VCG ierasto praksi, kas novērota iepriekšējos gadījumos.
   
      (9)  Piemēram, robotikas mācībās vienam dalībniekam ir paredzētas 16 mācību stundas. Šis stundu skaits ir nepieciešams, lai ļautu darbiniekiem pareizi un droši izmantot robotus, nodrošinot tādu pašu efektivitātes līmeni kā šobrīd. Pateicoties Flandrijas iestāžu piešķirtajam atbalstam, VCG piekrita palielināt šo stundu skaitu līdz 24 mācību stundām. Šīs papildinātās mācības uzlabo darbinieku konkurētspēju darba tirgū.
   
      (10)  Tādējādi katru reizi, kad tiek ieviesta platforma, noteikts skaits darbinieku tiek nosūtīts uz Volvo Suède, lai rūpīgi apgūtu platformas darbību, lai pēc tam šīs zināšanas nodotu citiem uzņēmuma Volvo Cars Gent darbiniekiem. Beļģija apstiprina, ka šis atbalsts ļautu VCG nosūtīt uz Zviedriju vairāk darbiniekus un nevis tikai tādu skaitu, kas nepieciešams, lai varētu izmantot EUCD platformu. Turklāt uzņēmums tur nosūtīs arī darbiniekus, kuri nekad nebija piedalījušies šāda veida mācībās, nevis tikai paredzēs šīs mācības darbiniekiem, kuriem jau ir pieredze šajā jomā.
   
      (11)  Kā Beļģijas iestādes to norādījušas 2007. gada 7. jūlija vēstulē.
   
      (12)  Regulas (EK) Nr. 68/2001 11. apsvērums.